b'\n_START_ARTICLE_\nDe Havilland D.H.89 Dragon Rapide\n_START_SECTION_\nK\xc3\xa4ytt\xc3\xb6 Suomessa\n_START_PARAGRAPH_\nAero Oy hankki k\xc3\xa4ytt\xc3\xb6\xc3\xb6ns\xc3\xa4 kaksi D.H.89A-konetta, ensimm\xc3\xa4inen OH-BLA "Salama" otettiin k\xc3\xa4ytt\xc3\xb6\xc3\xb6n maaliskuussa vuonna 1937 ja toinen, OH-BLB "Lappi" vuonna 1938. Toukokuun 1. p\xc3\xa4iv\xc3\xa4n\xc3\xa4 1937 OH-BLA aloitti liikenteen Helsingist\xc3\xa4 Viipuriin ja pari p\xc3\xa4iv\xc3\xa4\xc3\xa4 my\xc3\xb6hemmin Helsingist\xc3\xa4 Tampereelle. Vuonna 1938 OH-BLB:n saavuttua Viipurin-reitti\xc3\xa4 jatkettiin Imatralle ja Tampereen-reitti\xc3\xa4 Vaasaan, vuotta my\xc3\xb6hemmin pohjoinen reitti ulotettiin Ouluun ja Kemiin._NEWLINE_Koneet pakko-otettiin Suomen ilmavoimille lokakuussa 1939. Niit\xc3\xa4 k\xc3\xa4ytettiin t\xc3\xa4hyst\xc3\xa4j\xc3\xa4koulutuksessa Luonetj\xc3\xa4rvell\xc3\xa4 t\xc3\xa4ydennyslentorykmentti 4:ss\xc3\xa4. Talvisodan j\xc3\xa4lkeen koneet palautettiin omistajalleen. Jatkosodan alkaessa tehdyn sopimuksen mukaan kaikki Aero Oy:n koneet lensiv\xc3\xa4t tarvittaessa Puolustuslaitoksen lentoja (mm. sairaankuljetuslentoja) kuulumatta kuitenkaan lentoyksik\xc3\xb6ihin. OH-BLB joutui Saksan ilmavoimien h\xc3\xa4vitt\xc3\xa4j\xc3\xa4n erehdyksess\xc3\xa4 tulittamaksi Kiestingiss\xc3\xa4 8. marraskuuta 1941. Kone teki onnistuneen pakkolaskun, tilap\xc3\xa4isen korjauksen j\xc3\xa4lkeen kone lennettiin peruskorjattavaksi._NEWLINE_Sodan aikana ja sen j\xc3\xa4lkeen koneet olivat Aero Oy:n lis\xc3\xa4ksi Veljekset Karhum\xc3\xa4ki Oy:n, Savon Lentolinjat Oy:n ja Lentohuolto Oy:n kirjoissa. Molemmat koneet myytiin my\xc3\xb6hemmin ulkomaille, OH-BLA (tunnuksina my\xc3\xb6s OH-VKH ja OH-DHA) Tanskan kautta Saksaan ja OH-BLB (my\xc3\xb6s OH-VKI ja OH-DHB) vuonna 1947 Tanskan kautta Norjaan.'